Diari Oficial de la Generalitat Valenciana


Sumari del DOGV 4988, del 19-04-2005 (2005/3599)

Informació pública de l'ordenació detallada del Macrosector VII. Obertura informació pública.
---------------------------------------------------------------------------------------------

### Dades del document

Número de DOGV
:   4988

Data del DOGV
:   19-04-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/3599


Organisme emissor
:   Ajuntament de Sagunt

Tipus de document
:   Anunci

Informació pública de l'ordenació detallada del Macrosector VII. Obertura informació pública. [2005/S3599]
  
El Ple de la corporació municipal, en sessió ordinària celebrada el dia 24 de febrer de 2005, va adoptar, entre altres, el següent acord:
  
Ordenació detallada del Macrosector VII.
  
Obertura informació pública: E-28/2004.
  
1. Idees preliminars:
  
El nostre Pla General d'Ordenació Urbana de 1992, com partix de la premissa d'unió dels dos nuclis urbans preexistents, va formular la proposta del Macrosector VII, un sòl de 624.000 metres quadrats segons les dades del planejament, encara que realment hi ha uns 700.000 metres quadrats, d'ús dotacional públic, que seria l'eix d'equipaments i grans espais públics del futur, únic nucli de població.
  
A tal efecte, i amb la finalitat d'obtindre la disponibilitat d'estos terrenys, de superfície tan considerable, el mateix va ser inclòs en distintes àrees de repartiment, juntament amb els terrenys compresos entre els distints macrosectors (del 1º al 6º), referents a l'antic Sòl Urbanitzable No Programat (SUNP) en termes conceptuals de la legislació estatal prèvia a la Llei Reguladora de l'Activitat Urbanística, 6/1994. Criteri d'adscripció que esta última ratifica en l'article 62. La proporció d'adscripció és d'un 20% de la superfície d'estos sòls.
  
En concret, les previsions de l'article 224 del Text Refós de 1997, són les següents:
  
Article 224. Els programes d'actuació (PAU) que desenvolupen unitats urbanístiques integrades, tindran la magnitud mínima que s'indica en el quadre, i s'haurà d'aportar una superfície inferior al 20% de la que correspon com a pròpia actuació, destinada a sistemes generals, a situar exclusivament en el Macrosector VII, mitjançant delimitacions discontínues de sòl. D'esta superfície correspondrà destinar a sistema general d'espais lliures l'equivalent a 5 metres quadrats/habitant, que se situarà de forma centrada respecte dels límits nord i sud del perímetre del macrosector, i de manera que permeta la continuïtat en sentit est-oest.
  
L'article continua descrivint les aportacions de cada un dels 6 grans macrosectors de sòl residencial, i allò que als efectes del planejament urbanístic resulta més important, la superfície de zona verda que com a sistema general i en compliment d'este precepte, necessàriament s'ha de situar dins d'este macrosector VII, i que és un total de 269.800 metres quadrats.
  
2. Objecte de la present proposta
  
Es pretén adoptar l'acord de concreció dels usos dotacionals que cal dins d'este Macrosector VII, als efectes de legitimar dins d'este els distints acords municipals de situació de distints usos públics admissibles en estos.
  
En eixe sentit, s'ha de procedir a concretar la situació dels quasi 270.000 metres quadrats de zona verda de la xarxa primària.
  
Així mateix, cal situar altres usos concertats o en via de concert amb altres administracions com l'edifici del Ministeri d'Hisenda, o l'edifici de l'INSS, i adoptar també decisions sobre la trama de vials que els donen accessos i permeta el més còmode ús d'estos espais.
  
I per suposat, projectes de caràcter municipal, com el nou edifici administratiu de l'Ajuntament.
  
En definitiva, es pretén fer la distribució més racional, coordinada i funcional de la que serà l'eix administratiu del futur nucli urbà, en el centre d'este, i al servici de tota la ciutat.
  
3. Abast de la vinculació de les determinacions esmentades.
  
La definició d'usos té la vinculació que la pròpia Llei Reguladora de l'Activitat Urbanística establix en l'article 58.4, de forma que:
  
- Quan es tracta d'una zona verda i de vials, estos sòls són susceptibles de ser modificats mitjançant d'un expedient de planejament.
  
- Quan es tracta d'equipaments, al contrari, basta amb un ximple acord de la o les administracions implicades, perquè es puga destinar a una altra finalitat, també de caràcter públic.
  
Com a conseqüència d'esta consideració de caràcter legal, cal concloure que la situació de les zones verdes i dels vials tenen un caràcter més estable i definitiu, mentre que els equipaments tindran un caràcter més indicatiu, buscaran la racionalitat en la situació, i també l'habilitació per a prendre determinades decisions públiques des d'este moment.
  
Sense perjuí que en un determinat moment, quan es produïsquen les distintes decisions administratives, i sorgisquen necessitats més específiques, es puguen adoptar acords que sense perdre la visió de conjunt, puguen ajustar-se a estes.
  
4. Contingut de la proposta de planejament:
  
Són les determinacions indicades en la documentació subscrita per l'arquitecte municipal i que s'adjunta a la present proposta.
  
En esta es tendix a fer una distribució d'usos localitzant, com no pot ser d'altra manera, al sud, la zona verda de la xarxa primària amb traçat longitudinal est-oest i un ample de més de 150 metres.
  
Es preveuen grans sòls, orientats per grups d'usos anàlegs (ciutat administrativa, seguretat ciutadana, etc.), de gran superfície, i dins d'estos s'establiran pluralitat d'usos.
  
Alhora, s'estarà a les condicions d'edificació indicades en este, del qual destaquen parcel·la mínima, altura de cornisa, distàncies a límits, reserva d'aparcament, ocupació en parcel·la, etc.
  
5. Naturalesa de la proposta.
  
Esta afecta a un element de la xarxa primària dotacional, un sistema general en termes del Pla General d'Ordenació Urbana 92, però la proposta no suposa una modificació per a l'ampliació o disminució, sinó que esta pretén precisar el contingut de l'espai, i situar de forma certa els distints usos dotacionals que pot albergar.
  
Per tant, s'entén que l'Ajuntament és administració competent per a l'aprovació definitiva d'esta.
  
6. Procediment de tramitació.
  
Les actuacions procedimentals serien les següents:
  
La informació pública s'anunciarà mitjançant edicte publicat en un diari d'informació general editat a la Comunitat Valenciana i ?posteriorment o simultàniament- en el Diari Oficial de la Generalitat Valenciana, ai es comunica de la possibilitat de formular al·legacions, proposicions juridicoeconòmiques en competència i alternatives tècniques.
  
El període d'informació pública serà de 20 dies.
  
4. Tot allò exposat, i sobre tot la via procedimental articulada, està subordinada al que resulte de la pràctica del període d'informació pública, i sense perjuí que el coneixement sobrevingut d'actuacions públiques d'altres administracions puga canviar la via procedimental, que no la solució d'ordenació i redelimitació.
  
A la vista de tot el que s'ha exposat, de conformitat amb el dictamen de la Comissió Informativa d'Urbanisme, Inversions i Manteniment, l'Ajuntament Ple, per 14 vots a favor de PSOE, EU, Bloc i SCP i 10 abstencions de PP i SP, acorda:
  
Primer. Sotmetre a informació pública per un període de 20 dies la proposta de planejament de concreció dels distints espais dotacionals possibles dins del Macrosector VII del Pla General d'Ordenació Urbana, de Sagunt.
  
Segon. Procedir a publicar edicte en un diari d'informació general editat a la Comunitat Valenciana i ?posteriorment o simultàniament- en el Diari Oficial de la Generalitat Valenciana, i se li comunica de la possibilitat de formular al·legacions.